Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Eiropas Parlamenta vadība paziņojusi 8000 darbiniekiem, ka ierīcēs, kas tiek izmantotas darbam, nedrīkst atrasties video koplietošanas platforma "TikTok". Iemesls - bažas par datu aizsardzību. EP inovāciju un tehnoloģiju atbalsta ģenerāldirektora vēstulē 8000 šīs institūcijas darbinieku teikts tā: "No šīs dienas tīmekļa piekļuve "TikTok" mūsu organizācijas tīklā arī būs bloķēta." Vēstulē arī "uzstājīgi ieteikts" EP deputātiem un viņu darbiniekiem atinstalēt "TikTok" privātajās ierīcēs.
===============================================
Grieķijas ziemeļos starp Atēnām un Salonikiem šorīt notika pasažieru vilciena un pretimbraucoša kravas vilciena sadursme. Tajā gājuši bojā vismaz 26 cilvēki un ievainoti 85. Glābšanas darbi vēl turpinās. Daudzi pasažieru vilciena vagoni noskrēja no sliedēm un vismaz trīs aizdegās. Pasažieru vilcienā bijuši apmēram 350 cilvēki. Glābšanas darbos tika iesaistīta arī armija.
===============================================
Ķīna trešdienas rītā Taivānas virzienā nosūtījusi 25 militārās lidmašīnas un trīs karakuģus, pavēstīja Taivānas Aizsardzības ministrija. 19 lidmašīnas ielidojušas Taivānas gaisa aizsardzības identifikācijas zonā, bet kuģi turpina uzturēties Taivānas šaurumā. Taivāna reaģējusi, paceļot gaisā reaktīvos iznīcinātājus, nosūtot kuģus un aktivizējot krasta raķešu aizsardzības sistēmas. Ķīna šādas aktivitātes izvērš teju katru dienu tā dēvētās pelēkās zonas taktikas ietvaros, kas vērsta uz iebiedēšanu, Taivānas tehnikas noslogošanu, personāla nogurdināšanu un iedzīvotāju morāles graušanu.
===============================================
Kauju pārņemtajā Ukrainas pilsētā Bahmutā vēl ir palikuši ap 4000 civiliedzīvotāju. ANO ir satraukta par viņu stāvokli. Tā vakar paziņoja ANO ģenerālsekretāra Antoniu Gutērreša preses sekretārs Stefans Dižarriks
 preses konferencē Ņujorkā. "Mūsu partneri uz vietas paziņoja, ka pilsētā palikuši apmēram četri tūkstoši civilpersonu - pirms kara šeit dzīvoja 73 tūkstoši," sacīja ANO vadītāja preses sekretārs. Dižarriks atzīmēja, ka visas nepieciešamās kritiskās struktūras, tostarp ūdensvads, elektroapgāde un apkure, šajā pilsētā nedarbojas, jo ir sabojāta civilā infrastruktūra.
=============================================
ASV militārie instruktori apmācījuši vairāk nekā 4000 Ukrainas karavīru, otrdien ASV Pārstāvju palātas Bruņoto spēku komitejas locekļiem pavēstīja Apvienotās štābu priekšnieku komitejas pārstāvis Duglass Simss II. Apmācības, kas būtiski paaugstinājušas Ukrainas armijas karotāju kaujas spēju līmeni, notika kā Eiropā, tā ASV, kur Oklahomā ukraiņi tiek apmācīti darbam ar pretgaisa aizsardzības raķešu kompleksiem "Patriot".
==============================================
Saeimas Budžeta un finanšu komisija šodien izskatīšanai galīgajā lasījumā atbalstīja grozījumus Ceļu satiksmes likumā. Tie fiziskām personām uz 30 dienām aizliegs pārdot ārvalstī iegādātu transportlīdzekli. Pārdošanas jeb atsavināšanas aizliegumu paredzēts attiecināt uz transportlīdzekļiem M1, M1G, N1 un N1G kategorijās, kuri nav vecāki par pieciem gadiem. Izmaiņas likumā rosinātas, ņemot vērā Valsts ieņēmumu dienesta konstatēto, ka automobiļu iegādēs juridiskās personas iesaista fiziskās personas, tādējādi izvairoties no nodokļu nomaksas transportlīdzekļu realizācijas darījumos un radot zaudējumus valsts budžetam, teikts grozījumu anotācijā. Pastāv arī risks, ka transportlīdzekļu reģistrācijai tiek iesniegti faktiskajiem apstākļiem neatbilstoši iegādes dokumenti. Plānotās izmaiņas neliedz personai savā īpašumā iegādāties transportlīdzekli ārpus Latvijas, to reģistrēt savā īpašumā un lietot. Savukārt šādu automašīnu iegādāšanos ārvalstī ar patieso mērķi pēc reģistrācijas Latvijā tās pārdot var uzskatīt par fiziskās personas saimniecisko darbību.
==============================================
Preiļu 2. vidusskola un Riebiņu vidusskola pakāpeniski pārtaps par pamatskolām - tā lēma Preiļu novada deputāti. Izglītības pakāpes maiņa notiks šogad un turpmākajos divos gados, respektīvi, šogad 1.septembrī skolās netiks atvērta 10.klase, un no 2025.gada 1.septembra skolas tiks reorganizētas par pamatskolām. Preiļu novadā vispārējo vidējo izglītību pašlaik var iegūt Jāņa Eglīša Preiļu Valsts ģimnāzijā, Preiļu 2.vidusskolā, Riebiņu vidusskolā un Aglonas vidusskolā.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.